*Kitos reikšmės – Šv. Jono Pauliaus II bažnyčia.*
Koordinatės: 54°34′07″š. pl. 23°20′08″r. ilg.﻿ / ﻿54.5687°š. pl. 23.3356°r. ilg.﻿ / 54.5687; 23.3356

|  Marijampolės šv. Jono Pauliaus II bažnyčia |
| --- |
|  |
| **Vyskupija** | Vilkaviškio |
| **Dekanatas** | Marijampolės |
| **Savivaldybė** | Marijampolės savivaldybė |
| **Gyvenvietė** | Mokolai |
| **Adresas** | J. Ambrazevičiaus-Brazaičio g. |
| **Statybinė medžiaga** | medis |
| **Pastatyta** | 2014 m. |

**Marijampolės šv. Jono Pauliaus II bažnyčia** – katalikų bažnyčia Marijampolės savivaldybėje, Mokolų kaime (Šunskų sen.), šalia J. Ambrazevičiaus-Brazaičio gatvės, skiriančios nuo miestui priklausančio Mokolų mikrorajono.

Istorija
--------

Nauja Palaimintojo popiežiaus Jono Pauliaus II parapija Marijampolėje įkurta 2011 m. liepos 7 d. po daugkartinių Degučių, Mokolų gyvenamųjų rajonų bei aplinkinių kaimų gyventojų prašymų. Pirmuoju šios parapijos klebonu buvo paskirtas kunigas Marius Rudzinskas. Naujosios parapijos tikintieji kiekvieną sekmadienį rinkosi melstis į „Šaltinio" pagrindinę mokyklą. 

Marijampolės pakraštyje, Mokolų gyvenamajame rajone, kur ketinama statyti naują neseniai įkurtos parapijos bažnyčią, 2011 m. spalį buvo pašventintas kryžius. Jį sukūrė prieniškis skulptorius Algimantas Sakalauskas. 1,19 hektaro sklypas įvertintas beveik puse milijono litų. Sklypą parapijai dovanojo vienos Marijampolės statybų bendrovės vadovas verslininkas Gintaras Vilutis. Bažnyčią numatyta statyti iš aukų ir padedant Marijampolės savivaldybei.

Koplyčia
--------

Koplyčios interjeras
Parapijai laikinuosius maldos namus padovanojo Vokietijos katalikai iš Lastrupo miestelio (Žemutinė Saksonija). Dovanojama koplyčia Vokietijoje tikinčiųjų poreikius tenkino vos porą metų. Netoli vietos katalikų bendruomenė buvo sumaniusi įkurti dvasinį centrą. Kartu su kitais pastatais 2007 m. buvo pastatyta ir pašventinta koplyčia. Tačiau nepasiteisinus lūkesčiams centro veiklą teko pristabdyti, o koplyčią perduoti šv. Juozapo fondui. Šis jau keletą metų sprendė, kam ją panaudoti. Šv. Juozapo fondo narys yra Vokietijoje gyvenantis Marijampolės garbės pilietis Clemensas Rottinghausas. Jam ir kilo mintis koplyčią padovanoti kuriai nors Lietuvos katalikų parapijų. Nuspręsta padovanoti koplyčią Marijampolės šv. Jono Pauliaus II parapijai. Fondo atstovų sprendimui pritarė ir vietos vyskupas.

Visa koplyčia buvo išardyta ir parvežta į Lietuvą: sienų karkasas su stogu, suolai, altorius, paveikslai, vidiniai langai, vidaus apdaila, balkono atramos, laiptai, zakristijų baldai. 2013 m. J. Ambrazevičiaus-Brazaičio gatvėje išlieti pamatai. 2014 m. gegužės mėnesį parapijiečiai jau buvo susirinkę Gegužinėms pamaldoms. 2014 m. spalio 21 d. koplyčia iškilmingai pašventinta. Ji tarnaus bendruomenei tol, kol bus statoma bažnyčia. 

Vokiečių dovanota medinė koplyčia nedidelė, bendras jos plotas - apie 100 m². Koplyčioje sutelpa apie 150 žmonių.
Karkasinės koplyčios sienos apkaltos ąžuolinėmis lentomis, stogas dengtas čerpėmis.

Galerija
--------

* Koplyčia 2016 m. rudenįKoplyčia 2016 m. rudenį
* Kryžius (pastatytas 2011 m.) naujajai bažnyčiaiKryžius (pastatytas 2011 m.) naujajai bažnyčiai
* Įrašas po kryžiumiĮrašas po kryžiumi

Šaltiniai
---------

1. ↑  Marijampolėje įkurta palaimintojo Jono Pauliaus II parapija
2. ↑  Nauja bažnyčia Marijampolėje iškils verslininko dovanotoje žemėje (nuotraukos) Archyvuota kopija 2014-12-09 iš Wayback Machine projekto.

Nuorodos
--------

|  |  |
| --- | --- |
|  | **Vikiteka: Marijampolės šv. Jono Pauliaus II bažnyčia** – vaizdinė ir garsinė medžiaga  |

* Parapijos puslapis (*Facebook*)
* Marijampolės dekanato svetainė
* Į Marijampolę atkeliaus koplyčia iš Vokietijos[neveikianti nuoroda]
* Pašventinta šv. Jono Pauliaus II parapijos koplyčia